## Pravilnik o izmjenama i dopunama Pravilnika o upućivanju policijskih službenika na rad u inozemstvo

### NN 21/2006 (22.2.2006.), Pravilnik o izmjenama i dopunama Pravilnika o upućivanju policijskih službenika na rad u inozemstvo

# MINISTARSTVO UNUTARNJIH POSLOVA

**519**

 Na temelju članka 129. stavka 2. podstavka
21. Zakona o policiji (»Narodne novine«, broj: 129/00.), a u svezi s člankom 1.
i člankom 16. Zakona o sudjelovanju pripadnika oružanih snaga Republike
Hrvatske, policije, civilne zaštite te državnih službenika i namještenika u
mirovnim misijama i drugim aktivnostima u inozemstvu (»Narod­ne novine« broj:
33/02.), ministar unutarnjih poslova donosi

## PRAVILNIK

### O IZMJENAMA I DOPUNAMA PRAVILNIKA O UPUĆIVANJU POLICIJSKIH SLUŽBENIKA NA RAD U INOZEMSTVO

Članak 1.

U Pravilniku o upućivanju policijskih službenika
na rad u inozemstvo (»Narodne novine«, broj: 179/04.) u članku 3. stavak 2.
briše se.

Članak 2.

U članku 4. stavku 3. iza riječi: »hrvatske
policije« dodaju se riječi: »i Republike Hrvatske.«.

Članak 3.

U članku 5. stavku 1. podstavku 4. iza riječi
»spremnost,« dodaju se riječi »ukoliko to uvjeti misije zahtijevaju,«.

Članak 4.

U članku 6. stavku 2. riječi: »Natječaj iz
stavka 1. ovoga članka mora sadržavati:« zamjenjuju se riječima »Natječaj iz
stavka 1. ovoga članka u pravilu sadrži:«.

Članak 5.

U članku 9. stavak 2. mijenja se i glasi:

»O razlozima izlučivanja prijava Izborno
povjerenstvo, pisanim putem, obavještava rukovoditelje nadležnih ustrojstvenih
jedinica koji su prijavili svoje kandidate.«.

Članak 6.

Članak 10. mijenja se i glasi:

*»Članak 10.*

Prije upućivanja na rad u inozemstvo kandidati
će pristupiti provjeri znanja stranog jezika.

Provjera stranog jezika može obuhvatiti:

– pisani test stranog jezika,

– intervju na stranom jeziku.«.

Članak 7.

Članak 11. mijenja se i glasi:

*»Članak 11.*

Izborno povjerenstvo s kandidatima obavlja
razgovor u cilju utvrđivanja njihove primjerenosti i sposobnosti za rad u
inozemstvu.«.

Članak 8.

U članku 13. stavak 2. briše se.

Dosadašnji stavci 3. i. 4. postaju stavci 2. i.
3.

U dosadašnjem stavku 3. riječi: »Dom zdravlja
Ministarstva« zamjenjuju se riječima: »nadležni dom zdravlja«.

Članak 9.

U članku 14. stavku 1. riječi: »su dužni«
zamjenjuju se riječju: »će«.

U članku 14. iza stavka 1. dodaje se stavak 2.
koji glasi:

»Prije upućivanja na rad u inozemstvo kandidat
može uz pisani zahtjev, na vlastitu odgovornost odustati od preventivnih cijepljenja.«.

Članak 10.

Članak 17. mijenja se i glasi:

*»Članak 17.*

O listi kandidata Izborno povjerenstvo
izvijestit će pomoćnika ministra za europske integracije i mirovne misije.

Odluku o izboru kandidata donosi ministar na
prijedlog pomoćnika ministra za europske integracije i mirovne misije.«.

Članak 11.

U članku 20. stavku 2. iza riječi: » dodaci na
plaću,« dodaju se riječi: »dnevnicu ili«.

U članku 20. stavak 3. mijenja se i glasi:

»Ugovor se sklapa na određeno vrijeme koje,
ovisno o pravilima pojedine mirovne misije, ne smije biti duže od 12 mjeseci.«.

Članak 12.

Članak 21. mijenja se i glasi:

*»Članak 21.*

Za policijske službenike Ministarstvo zaključuje
policu osiguranja od nezgode (nesretnog slučaja) ili policu životnog osiguranja
s uključenim osiguranjem od nesretnog slučaja za vrijeme trajanja rada u
inozemstvu.

Za policijske službenike za koje Ministarstvo
zaključuje policu životnog osiguranja, Ministarstvo će platiti premiju za prvu
godinu osiguranja, odnosno za vrijeme trajanja rada u inozemstvu.

Po povratku iz misije Ministarstvo će prenijeti
policu osiguranja na policijskog službenika, te će on sam po vlastitom izboru
dalje raspolagati policom.

Polica osiguranja iz stavka 1. ovoga članka
pokriva ratne i druge rizike, a obuhvaća; smrt kao posljedicu nezgode, potpunu
ili djelomičnu invalidnost, naknadu za dane spriječenosti obavljanja rada (dane
bolovanja) te naknadu za dane provedene u bolnici, na liječenju i
rehabilitaciji.«.

Članak 13.

Članak 27. mijenja se i glasi:

*»Članak 27.*

Policijski službenik za vrijeme rada u
inozemstvu ima pravo na plaću, dodatke na plaću te druge naknade sukladno
propisima o državnim službenicima i namještenicima.

Iznos ostalih materijalnih prava utvrđuje se u
visini koju određuje ministar za svaku pojedinu misiju.

Prilikom određivanja visine iznosa ostalih
materijalnih prava iz stavka 2. ovog članka uzet će se u obzir troškovi života
(cijena stanovanja, hrane i dr.) te uvjeti života i
rada u misiji (opasnost od ratnog rizika, opasnost od zaraznih i drugih bolesti
i dr.).

Policijski službenik za vrijeme rada u
inozemstvu ima pravo na naknadu troškova za obilježavanje Dana državnosti o
čemu je dužan podnijeti pisano izvješće te priložiti račun.

Ukoliko su policijski službenici upućeni na rad
u inozemstvo putem Ministarstva vanjskih poslova i europskih integracija,
njihova prava i obaveze mogu se regulirati pravilima koja važe za upućivanje
diplomatskih savjetnika u diplomatsku misiju.«.

Članak 14.

U članku 34. stavak 2. mijenja se i glasi:

»Voditelju kontingenta za obavljanje poslova iz
stavka 1. ovoga članka mjesečno pripada poseban dodatak u iznosu 10% osnovne
plaće radnog mjesta s kojega je upućen na rad u inozemstvo.«.

Članak 15.

Ovaj Pravilnik stupa na snagu osmog dana od dana
objave u »Narodnim novinama«.

Broj: 511-01-52-44361/2005

Zagreb, 14. veljače 2006.

Ministar

**Ivica Kirin**, v. r.

Pravilnik, NN 21/2006-519